Eis slaag nie ná kleuter in puttoilet verdrinkJames Komape. Foto: Mary-Anne Gontsana van GroundUp. ŉ Menseregtegroep se skadevergoedingseis namens ŉ gebroke familie van wie ŉ vyfjarige seuntjie in 2014 by die skool in ŉ puttoilet verdrink het, is deur die hooggeregshof in Polokwane van die hand gewys. Section 27 het namens die familie van Michael Komape skadevergoeding van R2 miljoen vir emosionele skok en hartseer geëis nadat Michael destyds by die Mahlodumela Primary School in Limpopo, waar hy in gr. R was, in die puttoilet geval en verdrink het. Die organisasie het in 2015 die regsgeding namens die familie teen die departement van basiese onderwys en die Limpopo- departement van onderwys van stapel gestuur. Regter Gerrit Muller het egter die Komape-familie se grondwetlike skadevergoedingseis van die hand gewys. Section 27 het in ŉ verklaring die hofuitspraak veroordeel en gesê hy oorweeg om appèl aan te teken teen die uitspraak. “Na ons mening is hierdie ŉ verkwiste geleentheid om die reg te ontwikkel ten opsigte van grondwetlike skade,” lui die verklaring. “Die versuim om hier skadevergoeding toe te staan, staan in sterk teenstelling met die skadevergoeding wat deur afgetrede adjunkregter [Dikgang] Moseneke toegestaan is aan die familie van die Life Esidimeni-slagoffers vir die gevoellose behandeling van die slagoffers in daardie saak.” Section 27 het wel die strukturele interdik verwelkom wat die tersaaklike departemente in Limpopo beveel om voldoende en veilige sanitasiegeriewe aan leerders in die provinsie te verskaf. Die hof het beveel dat die provinsiale en nasionale departemente van basiese onderwys elk R6 000 betaal vir die toekomstige mediese behandeling van Michael se ouer sibbe. Die organisasie het gesê hoewel hy die interdik oor veilige sanitasie vir leerders verwelkom, is hy teleurgesteld dat die lyding van die Komape-familie rondom Michael se dood nie erken en bevestig word nie. “Section 27 is steeds besig om die uitspraak te bestudeer en sal verdere instruksies by die Komape-familie kry hieroor, maar ons verwag dat ons teen die uitspraak oor die skadevergoeding sal appelleer.” Maroela Media het vroeër berig James Komape, Michael se pa, het ná die tragiese voorval waarin sy seun gesterf het begin met ŉ veldtog om infrastruktuur by skole in Limpopo te verbeter. Die eerste fase van dié veldtog behels die aanbou van ŉ biblioteek vir leerders in die Chebeng-nedersetting.